text: La miraculosa vida de Josep Pedrals | Barcelona en clau de poesia
  La miraculosa vida de Josep Pedrals
  Publicat el 3 Març 2014 per theclams
  El CaixaForum dedica el seu tradicional DNit a la poesia amb un dels noms més reconeguts del moment: Josep Pedrals. Amb l'humor i la ironia que el caracteritzen va enlluernar el públic allí present explicant el que va catalogar com "la miraculosa vida de Josep Pedrals". El seu enginy és il·limitat fins el punt que va dividir la seva exposició per etapes, com si es tractés de la vida d'un sant, amb noms de collita pròpia, és a dir, amb paraules inventades.
  El col·loqui va esdevenir una mena de recorregut per la seva obra "d'èpica líricopragmàtica" en què va intentar lligar caps per descobrir com s'ha anat configurant el poeta que és ara. Si l'anunciació va venir donada per un poema de T.S.Eliot, les profecies van ser inspirades per poetes com Víctor Català o Enric Casasses. Amb Gimferrer com a poeta de referència , la ventura va voler que la "casualitat objectiva", de què parlava André Breton, i la "intenció paradoxal" s'unissin perquè encaixés fins i tot el codi de barres del seu llibre.
  Els poders inconscients es van revelar ja en la seva primera publicació; una falsa traducció d'escriptors italians com Luca M. Rota- inexistents, per suposat – en què va aconseguir partir Itàlia per la meitat, cosa que tal i com va reconèixer el va fer sentir molt important. Però quan sembla que el món de Josep Pedrals no pot complicar-se , arriben les paradiànoies per portar-nos més enllà de la raó discursiva. Així és la literatura de Pedrals: laberints verbals i paraules distorsionades.
  Pedrals va parlar un poc de tot: del present hipotètic, de l'infinit estètic, de Quim Porta i Bolló –l'amic fantasma que el va salvar de la solitud metafísica. Tot en conjunt el va portar a la conclusió que "l'eutrapèlia és el camí", o dit d'altra manera, que a la literatura, i a la vida, es tracta d'anar jugant, seriosament, però jugant.
  Per arrodonir la vetllada, el poeta barceloní va oferir un petit avançament del western crepuscular que està preparant actualment. Així va finalitzar un acte que va obrir l'univers Pedrals al públic i va esdevenir, alhora, terapèutic i catàrtic pel poeta més polifacètic del moment.
  11 poetes amb àngel
  L'entrada va ser publicada el General, Notícies i etiquetada caixaforum, enric casasses, gimferrer, Josep Pedrals, Recital, T.S.Eliot, víctor català per theclams. Guarda l'enllaç permanent.